ከመንግስት ኮሙኒኬሽን ጉዳዮች ጽህፈት ቤት የተሰጠ መግለጫ
ሙሉ መገለጫበትላንትናው የካቲት 7/2006 ዓ.ም ከሌሊቱ 6:30 ከአዲስ አበባ የተነሳውና ወደ ሮም ሲበር የነበረው የበረራ  ቁጥር ET702 የኢትዮጵያ አየር መንገድ ቦይንግ 767 አውሮፕላን በአውሮፕላኑ ረዳት አብራሪ በሆነው ሀይለመድህን  አበራ ተገኝ ተጠልፎ ጉዞውን በመቀየር ጄኔቫ አውሮፕላን ማረፊያ ተገዶ አርፏል።የበረራ ቁጥር ET702 ውስጥ 193 መንገደኞችና የበረራ ሰራተኞች እንደነበሩ ማወቅ የተቻለ ሲሆን የአውሮፕላኑ ጠላፊ በቁጥጥር ስር መዋሉ ተረጋግጧል። ረዳት አብራሪው የአውሮፕላኑ ዋና አብራሪ ወደ መፀዳጃ ቤት የገባበትን አጋጣሚ በመጠቀም የአብራሪዎችን በር (ኮክፒት) ከውስጥ በመቆለፍ አውሮፕላኑን ወደ ጄኔቭ በማብረር አስገድዶ ማሳረፉን ለማወቅ ተችሏል።አውሮፕላኑ በጄኔቭ አየር ማረፊያ በሰላም ያረፈ ሲሆን ወደ ሮምና ሚላን ለመጓዝ የተሳፈሩትን መንገደኞች ወደ ስፍራዎቹ በፍጥነት ለማጓጓዝም አስፈላጊው ስራ በመከናወን ላይ መሆኑ ታውቋል።ኢትዮጵያ ማንኛውም ዜጋ በህጋዊ መንገድ በፈለገው ጊዜ ከሀገር የመውጣት ነፃነቱ በሕገ መንግስቱ የተረጋገጠባት ሀገር መሆኗ ይታወቃል። እውነቱ ይህ ሆኖ ሳለ ይህ ረዳት አብራሪ ያለአንዳች ገደብ በፈለገው ጊዜ የመረጠው ሃገር ለመሄድ እየቻለ የተሳፋሪዎችን ደህንነት ለመጠበቅ የተጣለበትን የሙያና የህዝብ አደራ በመብላት ሰላማዊ መንገደኞችን ህይወት ለአደጋ በማጋለጥ የፈፀመው አስነዋሪ የጠለፋ ድርጊት በበረራ ደህንነቱና በመንገደኞች እንክብካቤ መልካም ስምና ዝናን ያፈራውን የኢትዮጵያ አየር መንገድና መላ ሰራተኞችን በእጅጉ አሳዝኗል።በአውሮፕላኑ ላይ የተፈፀመው የጠለፋ ወንጀል በመጣራት ላይ ሲሆን ዝርዝር መረጃው ምርመራው እንደተጠናቀቀ በይፋ ይገለፃል።የኢትዮጵያ መንግስትና ህዝብ በዚህ አስነዋሪ ድርጊት ለተጉላሉት መንገደኞች ልባዊ ይቅርታቸውን እያቀረቡ ለተገደደው አውሮፕላን የማረፊያ ፈቃድ በመስጠት ወንጀለኛውን በቁጥጥር ስር በማዋልና ለመንገደኞችም አስፈላጊውን እንክብካቤ በማድረግ የሚያስመሰግን ተግባር ለፈፀመው የስዊዘርላንድ መንግስት ያላቸውን ክብርና ልባዊ አድናቆት ለመግለፅ ይወዳሉ።መንገደኞቹን በፍጥነት ወደ በረራ ግባቸው ለማድረስ መንግስት ከስዊስ ባለስልጣኖች ጋር በትብብር እየሰራ ሲሆን መንገደኞቹን የማጓጓዝ ስራውም በፍጥነት እንደሚጠናቀቅ ይጠበቃል።